Allerførst tænker jeg, at hvis du tager p-piller, kan du overveje at prøve et andet mærke. Nogle typer kan have den effekt, at de lægger en dæmper på lysten. Men lysten er jo for de fleste af os iboende, og jeg plejer at sige, at sexlysten lidt er som en muskel: Jo mere du træner den, desto bedre form kommer den i. Du skriver, at du onanerer, og det skal du blive ved med. Du kan prøve at krydre din onani med at læse noget erotisk litteratur eller se en pornofilm for at se, om det måske kunne sparke gang i fantasierne og lysterne. Og giv dig selv god tid, når du onanerer. Dyrk dig selv, din krop, dine følsomme steder. Væk sanseligheden til live, og når du finder den, så dvæl ved den og lad din ophidselse komme til. Også selv om det måske går langsomt i starten. Tålmodighed er nøgleordet her. Brug evt. glidecreme til at smøre dig forneden, for det i sig selv kan føles ekstra frækt, og prøv at bruge en vibrator. Dens vibrationer kan de fleste næsten ikke undgå at blive pirret af. Fortsæt endelig også med sanselighedsøvelserne med din kæreste. Jeg tror, en del af din manglende lyst nu (også) er en mental blokering, som du skal lære at slippe. Ved at have tæt intim kontakt med din kæreste, uden at du føler et pres for at skulle have sex, kan måske få dig til at slappe af efterhånden, så der bliver plads til liderligheden i stedet for bekymrede tanker. Læs også Ylva Franzens bog ”Kvindens nydelse”, der handler om lyst, og som har hjulpet mange kvinder med dit problem.